ລົມພາຍຸ​​ Nate ກໍາລັງ​ມຸ້ງໜ້າ ພັດ​ເຂົ້າ​ມາ​ ​ໃນ​ແຜ່ນດິນ​ ຂອງສະຫະລັດ
ຄາດ​ກັນ​ວ່າ ລົມພາຍຸ Nate ຈະ​​ໄປ​ເຖິງ ຊາຍ​ຝັ່ງທະ​ເລ​ດ້ານເໜືອ ຂອງ​ອ່າວເມັກຊິໂກ​ ໂດຍ​ມີ​ຄວາມ​ແຮງ​ ເໝືອນກັນ​ກັບພາຍຸ​ເຮີຣິ​ເຄນ​ ໃນ​ວັນ​ທ້າຍ​ສັບປະດາ​ນີ້
ມີການຖິ້ມໂທດໃສ່ ລົມພາຍຸເຂດຮ້ອນ Nate ທີ່ເຮັດໃຫ້ 20 ກວ່າຄົນເສຍຊີວິດ ຢູ່ທົ່ວຂົງເຂດທະວີບອາເມຣິກາກາງ ເຖິງແມ່ນວ່າມັນຂ້ອນຂ້າງຈະມີແລວທາງ ມຸ້ງໜ້າພັດເຂົ້າມາໃນແຜ່ນດິນຂອງສະຫະລັດແບບພາຍຸເຮີຣິເຄນ ໃນຊ່ວງວັນທ້າຍສັບປະດານີ້ ກໍຕາມ ສູນກາງພາຍຸເຮີຣິເຄນແຫ່ງຊາດເວົ້າໃນວັນພະຫັດວານນີ້ວ່າ "ມີການທໍານາຍຂອງພະຍາ ກອນອາກາດວ່າ ລະບົບລົມພາຍຸດັ່ງກ່າວ ຈະມີຄວາມແຮງເພີ້ມຂຶ້ນຢູ່ອ່າວເມັກຊິໂກ ແລະສາມາດ ກາຍເປັນພາຍຸເຮີຣິເຄນທີ່ກະທົບໃສ່ພາກສ່ວນຕ່າງໆ ໃນຊາຍຝັ່ງທະເລຂອງອ່າວທີ່ຢູ່ທາງດ້ານເໜືອ ໃນວັນທ້າຍສັບປະດານີ້ ໂດຍທີ່ຈະໄດ້ຮັບການກະທົບໂດຍກົງຂອງລົມ, ຄວາມຜັນຜວນຂອງພາຍຸ ແລະຝົນຕົກໜັກ ແຕ່ມັນກໍຍັງໄວເກີນໄປ ທີ່ຈະບອກໄດ້ຢ່າງເຈາະຈົງວ່າ ການກະທົບເຫລົ່ານີ້ຈະມີຂຶ້ນເວລາໃດ, ຢູ່ແຫ່ງໃດ ຫລື ມີຄວາມແຮງຫລາຍປານໃດ " ຄາດກັນວ່າ ລົມພາຍຸ Nate ຈະໄປເຖິງຊາຍຝັ່ງທະເລດ້ານເໜືອຂອງອ່າວເມັກຊິໂກໂດຍມີຄວາມແຮງ ເໝືອນກັນກັບພາຍຸເຮີຣິເຄນ ໃນວັນທ້າຍສັບປະດານີ້ ກ່ອນຈະພັດຂຶ້ນຝັ່ງ ຢູ່ບ່ອນໃດບ່ອນນຶ່ງ ລະຫວ່າງພາກຕາເວັນອອກສຽງໃຕ້ ຂອງລັດ Louisiana ແລະເຂດ Panhandle ຫລືພາກຕາເວັນຕົກສຽງເໜືອຂອງລັດຟລໍຣິດາ ໃນຕອນເຊົ້າໆຂອງວັນອາທິດນີ້ ພວກທີ່ຢູ່ອາໄສຢູ່ໃນບາງເຂດຂອງເມືອງ St Bernard Parish ທີ່ເປັນເມືອງຢູ່ແຄມຝັ່ງທະເລຂອງລັດ Louisiana ຢູ່ທາງພາກຕາເວັນອອກຂອງນະຄອນ New Orleans ໄດ້ຖືກສັ່ງໃຫ້ຍົກຍ້າຍໜີ ໃນຂະນະທີ່ລັດດັ່ງກ່າວກຽມພ້ອມຮັບມືກັບລົມພາຍຸ Nate ການຍົກຍ້າຍຂອງຄົນ ຢູ່ນອກເຂດທີ່ມີລະບົບຄູປ້ອງກັນນໍ້າຖ້ວມ ໃນເມືອງດັ່ງກ່າວໄດ້ກໍານົດໃຫ້ເລີ້ມຕົ້ນຂຶ້ນໃນຕອນແລງວັນພະຫັດມື້ນີ້ ການປະກາດພາວະສຸກເສີນໄດ້ມີຂຶ້ນຢູ່ໃນ 29 ເມືອງໃນລັດຟລໍຣິດາ ແລະໃນນະຄອນ New Orleans ເຖິງແມ່ນວ່າໄພຂົ່ມຂູ່ຂອງລົມພາຍຸ Nate ຫຍັບໃກ້ເຂົ້າມາກໍຕາມ ແຕ່ໃນຫລາຍໆເຂດຂອງສະຫະລັດ ຍັງປະສົບກັບຄວາມລໍາບາກ ໃນການຟື້ນໂຕຄືນຈາກລົມພາຍຸທີ່ເກີດຂຶ້ນເມື່ອບໍ່ດົນຜ່ານມານີ້